b'\n_START_ARTICLE_\nErnest Simoni\n_START_SECTION_\nDjetinjstvo i \xc5\xa1kolovanje\n_START_PARAGRAPH_\nErnest je ro\xc4\x91en u katoli\xc4\x8dkoj obitelji. U dobi od 10 godina upisuje se na u franjeva\xc4\x8dku \xc5\xa1kolu u rodnoj zemlji, gdje je ostao do 1948., kada je komunisti\xc4\x8dki re\xc5\xbeim Envera Hoxhe zatvorio samostan i protjerao sve novake. Od 1953. do 1955. bio je na odslu\xc5\xbeenju obveznog vojnog roka, nakon kojeg nastavlja studij kako bi mogao postati sve\xc4\x87enikom. Upisao je tada ilegalni teolo\xc5\xa1ki studij kojeg je s uspjehom zavr\xc5\xa1io.\n_START_SECTION_\nSve\xc4\x87enik u zatvoru s dvije smrtne presude\n_START_PARAGRAPH_\nPo zav\xc5\xa1etku studija zare\xc4\x91en je za sve\xc4\x87enika Katoli\xc4\x8dke crkve 7. travnja 1956._NEWLINE_Dne 24. prosinca\xc2\xa01963., nakon slavlja bo\xc5\xbei\xc4\x87ne\xc2\xa0euharistije, zatvorile su ga komunisti\xc4\x8dke vlasti, zbog sumnje da je odslu\xc5\xbeio misnu nakanu za pokojnog ameri\xc4\x8dkog predsjednika Johna Fitzgeralda Kennedyja, ubijenog nekoliko mjeseci ranije. Zatvoren u tamnicu i mu\xc4\x8den, osu\xc4\x91en je na smrt, no kazna je naknadno zamijenjena na 25 godina zatvora i te\xc5\xa1koga rada. Tijekom zatvoreni\xc4\x8dkih godina bio je poput duhovnog oca svim drugim zatvorenicima._NEWLINE_Nova presuda na smrt izre\xc4\x8dena mu je\xc2\xa01973., pod optu\xc5\xbebom poticanja pobune, ali suprotno svjedo\xc4\x8danstvo jednoga od zatvorenika ponovno dovodi do neizvr\xc5\xa1enja presude.\n_START_SECTION_\nPrislini rad\n_START_PARAGRAPH_\nNakon 18 godina te\xc5\xa1koga rada, osobo\xc4\x91en je\xc2\xa01981., nastavljaju\xc4\x87i i dalje biti "narodni neprijatelj" za tada\xc5\xa1nji re\xc5\xbeim. \xc4\x8cak i nakon oslobo\xc4\x91enja iz zarobljeni\xc5\xa1tva, bio je prisiljen raditi u kanalizacijama grada\xc2\xa0Skadra\xc2\xa0na sjeverozapadu Albanije. Tijekom cijelog ovog razdoblja tajno je ustrajao u sve\xc4\x87eni\xc4\x8dkoj slu\xc5\xbebi, sve do pada komunisti\xc4\x8dkog re\xc5\xbeima\xc2\xa01990.\n_START_SECTION_\nSloboda\n_START_PARAGRAPH_\nU postkomunisti\xc4\x8dkoj\xc2\xa0Albaniji\xc2\xa0kao sve\xc4\x87enik djeluje u nekoliko sela, nose\xc4\x87i svoje svjedo\xc4\x8danstvo progonjenog katoli\xc4\x8dkog sve\xc4\x87enika koji je pre\xc5\xbeivio komunisti\xc4\x8dki re\xc5\xbeim.\n_START_SECTION_\n\xc5\xbdivotno svjedo\xc4\x8danstvo pred Papom\n_START_PARAGRAPH_\nDne 21. rujna 2014. susre\xc4\x87e se s\xc2\xa0papom Franjom\xc2\xa0tijekom njegova apostolskog posjeta Albaniji gdje mu javno izri\xc4\x8de svoje \xc5\xbeivotno svjedo\xc4\x8danstvo. Bio je to jedan od najdirljivih susreta u pontifikatu pape Franje. Gotovo svi svjetski mediji prenijeli su njegovo \xc5\xbeivotno svjedo\xc4\x8danstvo i susret s Papom.\n_START_SECTION_\nKardinalska \xc4\x8dast\n_START_PARAGRAPH_\nPapa Franjo najavio je 9. listopada 2016. njegovo imenovanje kardinalom.\xc2\xa0Na konzistoriju odr\xc5\xbenom\xc2\xa019. studenoga 2016. Papa ga je imenovao\xc2\xa0kardinalom \xc4\x91akonom dodijeliv\xc5\xa1i mu\xc2\xa0crkvu\xc2\xa0Santa Maria della Scala u Rimu. Bio je tada jedini sve\xc4\x87enik imenovan kardinalom \xc5\xa1to ga je stavilo u sredi\xc5\xa1te svjetske medijske pozornosti.'